<classify> BENKI ya Dunia WB imesaini mkataba wa kuipatia Rwanda Dola za Marekani milioni 125 Faranga bilioni 112 kwa ajili ya usambazaji umeme. Serikali ya Rwanda imedhamiria kuhakikisha ifikapo mwaka 2023, kila kaya nchi nzima inakuwa na umeme. Kwa mujibu wa Waziri wa Fedha na Mipango, Dk Uzziel Ndagajimana, fedha ni sehemu ya awamu ya tatu na ya mwisho ya mkopo wa mkopo wa dola za Marekani milioni 375 za mradi huo wa umeme nchi nzima ulioasisiwa mwaka 2017.Alisema kupatikana kwa fedha hizo kunatoa taswira nzuri kuwa mpango uliowekwa na serikali wa kukamilisha asilimia 100 ya upatikanaji wa umeme kwa kila kaya ifikapo mwaka 2024 sasa utatimia. Naye Meneja Mkazi wa Benki ya Dunia, Said Yasser El-Gammal, alisema Rwanda imekuwa ikitumia vyema fedha za mradi kama ilivyokusudiwa, hivyo kustahili fedha zaidi. Tangu kuanza kwa mradi, hali ya upatikanaji wa umeme imepanda kutoka asilimia 41 mwaka 2017 hadi zaidi ya asilimia 52. Kufikia mwishoni mwa mwaka 2020, Rwanda imelenga kufikia malengo kwa asilimia 61.  <topic>: kitaifa 